Predkladacia správa

A. Podnet:

Poslanci Národnej rady Slovenskej republiky Richard Raši a Otto Brixi predložili do legislatívneho procesu návrh zákona, ktorým sa mení a dopĺňa zákon Slovenskej národnej rady č. 401/1990 Zb. o meste Košice v znení neskorších predpisov.

B. Obsah návrhu zákona:

Navrhovanou právnou úpravou sa má zabezpečiť zvýšená ochrana symbolov mesta Košice a jeho mestských častí pred ich neoprávneným používaním. Na ten účel sa navrhuje problematiku vyobrazenia, opisu a používania symbolov mesta a mestských častí vyčleniť zo štatútov a upraviť ju vo všeobecne záväzných nariadeniach mesta a mestských častí. Toto riešenie umožní na rozdiel od doterajšej úpravy v štatútoch sankcionovať porušenie týchto všeobecne záväzných nariadení podľa § 23 ods. 1 písm. a) alebo § 23 ods. 2 písm. a) zákona o meste Košice. Obdobná úprava sa uplatňuje aj v zákone Slovenskej národnej rady               č. 377/1990 Zb. o hlavnom meste Slovenskej republiky Bratislave v znení neskorších predpisov, a to pri používaní symbolov mestských častí hlavného mesta.

C. Stanovisko:

Predložený návrh zákona je žiaduce upraviť takto:
1. Bod 2 upraviť takto: „2. V § 19 ods. 1 sa slová „určuje štatút“ nahrádzajú slovami „ustanovuje nariadenie mesta“.“

Odôvodnenie: Legislatívno-technická úprava. Ide o spresnenie predmetného ustanovenia, pretože vo vzťahu k všeobecne záväznému právnemu predpisu, ktorým je všeobecne záväzné nariadenie mesta Košice, je vhodné použiť slovo „ustanovuje“ alebo „upravuje“, a nie slovo „určuje“, ktoré sa viaže najmä k individuálnym správnym aktom (rozhodnutiam) v oblasti verejnej správy.

2. V bode 3 slovo „určuje“ nahradiť slovom „ustanovuje“.

Odôvodnenie: Obdobne ako v bode 1 tohto stanoviska.

3. Bod 4 vypustiť z návrhu zákona.

Odôvodnenie: Toto ustanovenie je nadbytočné vzhľadom na novelizačné body 3 a 5, v ktorých sa ustanovuje povinnosť mestskej časti vydať všeobecne záväzné nariadenie o svojich symboloch. Navyše z § 19 ods. 2 prvej vety platného zákona o meste Košice vyplýva, že mestská časť musí mať ustanovené symboly. Preto nie je dôvodné predpokladať, že mestská časť túto zákonnú povinnosť nesplní.

4. V bode 5 (§ 27b nadpise) slovo „ustanovenie“ nahradiť slovom „ustanovenia“, pretože sa navrhuje viac prechodných ustanovení. V § 27b ods. 1 až 3 upraviť takto:

„(1) Vyobrazenie a opis symbolov mesta a mestských častí podľa zákona účinného do 31. decembra 2014 zostávajú v platnosti.

(2) Mesto je povinné vydať nariadenie mesta podľa § 19 ods. 1 do 30. júna 2015.

(3) Mestská časť je povinná vydať nariadenie mestskej časti podľa § 19 ods. 2 do 30. júna 2015.“.
Odôvodnenie: Legislatívno-technická úprava, ktorou sa spresňuje navrhované znenie prechodných ustanovení bez zmeny ich vecného obsahu.

D. Záver:
V medzirezortnom pripomienkovom konaní neboli uplatnené k návrhu zákona zásadné pripomienky.

S návrhom zákona sa odporúča vláde vysloviť súhlas s pripomienkami uvedenými v časti C tejto predkladacej správy.